ททท. เร่งเปิดพื้นที่รับชาวต่างชาติท่องเที่ยวไทย ช่วงโค้งสุดท้ายของปีนี้ พร้อมเตรียมมาตรการกระตุ้นท่องเที่ยวของคนไทย
นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) เปิดเผยว่า สถานการณ์ท่องเที่ยวไทย ขณะนี้ ททท. ยังคงเดินหน้าตามแผนการเปิดพื้นที่นำร่อง เพื่อต้อนรับนักท่องเที่ยวชาวต่างชาติ เนื่องจากใกล้เข้าสู่ไฮซีซั่นในการท่องเที่ยวช่วงปลายปีแล้ว ทำให้ต้องเร่งตามแผนในการเปิดพื้นที่นำร่อง เพราะขณะนี้เริ่มเห็นความต้องการในส่วนของยอดการจองท่องเที่ยวเพิ่มขึ้น เนื่องจากใกล้เข้าสู่ฤดูหนาวของชาวต่างชาติ นักท่องเที่ยวจึงเริ่มมองหาประเทศในการท่องเที่ยว ว่ามีที่ใดเปิดในเงื่อนไขแบบใดบ้าง ซึ่งหากประเทศไทยมีความพร้อมเรื่องการฉีดวัคซีนโควิด-19 จนสร้างภูมิคุ้มกันหมู่ได้และผลของการทำแซนด์บ็อกซ์ สะท้อนความปลอดภัยของชาวต่างชาติที่เข้ามาอย่างชัดเจน ททท. จะขอให้ ศบค. พิจารณาลดวันพักในภูเก็ตลงเหลือ 7 วัน ตามมติเดิมของ ศบค. ช่วงวันที่ 19 มีนาคมที่ผ่านมา เพื่อเพิ่มโอกาสในการแข่งขันของท่องเที่ยวไทยมากขึ้น หากประเทศไทยไม่เร่งเดินหน้าเปิดพื้นที่ที่มีความพร้อมในการท่องเที่ยว เพื่อรับนักท่องเที่ยวต่างชาติก่อน โอกาสในการดึงดูดชาวต่างชาติ เพื่อสร้างรายได้ในภาคการท่องเที่ยวกลับมาอาจหลุดไปและไม่ทันช่วงโค้งสุดท้ายของปีนี้ได้ผู้ว่าการการท่องเที่ยวแห่งประเทศไทย กล่าวด้วยว่า ในวันที่ 5 กันยายนนี้ นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา และ ททท. จะหารือร่วมกับภาคเอกชน รวมถึงหน่วยงานที่เกี่ยวข้องในโครงการหัวหิน รีชาร์จ เพื่อติดตามความคืบหน้าและแนวทางการเปิดเทศบาลเมืองหัวหิน รองรับนักท่องเที่ยวต่างชาติแบบไม่กักตัว ซึ่งกำหนดเปิดในวันที่ 1 ตุลาคมนี้ เบื้องต้นคาดว่าจะหารือในส่วนของแนวปฏิบัติสำหรับผู้ที่เดินทางเข้ามาในราชอาณาจักร โดยยึดหลักปฏิบัติรูปแบบเดียวกับภูเก็ตแซนด์บ็อกซ์ รวมถึงหารือในการเร่งรัดจำนวนวัคซีนให้ฉีดได้ตามเป้าหมายที่ร้อยละ 70 เพื่อสร้างภูมิคุ้มกันหมู่และสร้างความมั่นใจด้วยสำหรับการท่องเที่ยวในประเทศ เชื่อว่าหากเปิดให้เดินทางได้ คนไทยจะเริ่มออกเที่ยวเร็วขึ้น เนื่องจากต้องหยุดเดินทางเพื่อคุมการแพร่ระบาดหลายเดือนติดต่อกัน โดย ททท. ได้เตรียมมาตรการกระตุ้นการท่องเที่ยวในประเทศ ผ่านโครงการเราเที่ยวด้วยกันและทัวร์เที่ยวไทยไว้แล้ว โดยต้องการให้ทั้ง 2 โครงการสามารถใช้ได้จนถึงช่วงปีใหม่ 2565 ด้วย เพราะเป็นช่วงวันหยุดยาวที่มีการเดินทางสูง ซึ่งจะต้องหารือเพิ่มเติมในการประชุมคณะรัฐมนตรีต่อไป